## Turisme Comunitat Valenciana reforça la promoció del turisme nàutic per l’àmplia transversalitat que té amb altres sectors

*** La Generalitat participa en la 15a edició de Valencia Boat Show, que acull La Marina de València del 23 al 27 d’octubre
* El secretari autonòmic de Turisme, que ha participat en la inauguració del certamen, defén que “la nàutica es pot gaudir a la Comunitat Valenciana durant tot l’any”**

Turisme Comunitat Valenciana reforça la promoció del turisme nàutic amb la seua participació en la 15a edició del saló Valencia Boat Show, que se celebra del 23 al 27 d’octubre en La Marina de València, i que ha celebrat la seua inauguració amb la presència del secretari autonòmic de Turisme, José Manuel Camarero, i el secretari autonòmic d’Indústria, Comerç i Consum, Felipe Carrasco.

S’espera que este 2024 visiten el certamen 23.100 persones. És un esdeveniment nacional i internacional convertit en l’única gran cita de venda de vaixells nous del calendari estatal de tardor, que presenta una nova edició més gran, més especialitzada i més internacional que mai.

Atesa la seua rellevància, la Generalitat, a través de Turisme Comunitat Valenciana, ha instal·lat un estand propi de 18 metres quadrats, amb la participació de l’agrupació de ports esportius i turístics de la Comunitat Valenciana, l’associació de clubs nàutics CV, així com empreses adherides al programa CreaTurisme per a mostrar les seues experiències turístiques. Un espai a on també s’informa sobre l’oferta de turisme actiu a la Comunitat a través de CV Activa.

En este context, el secretari autonòmic de Turisme, José Manuel Camarero, ha destacat que “el sector nàutic ajuda perfectament a la diversificació de producte i la desestacionalització”, perquè, segons ha reiterat, “la nàutica es pot gaudir a la Comunitat Valenciana durant tot l’any”.

A més, ha subratllat “l’àmplia transversalitat que té”, perquè és un segment que està vinculat amb altres sectors, com la gastronomia, l’esport i la indústria, entre altres. Per això, Camarero ha afirmat que “des del Consell considerem que es tracta d’un producte a potenciar, tant per la part turística com la industrial”.

**Sobre la 15a edició del certamen**

La 15a edició del saló nàutic Valencia Boat Show 2024, que este dimecres ha obert les portes, té tres zones diferenciades. La zona Dàrsena, que és d’accés gratuït i reunix expositors d’escoles, clubs, federacions, roba, complements, a més d’activitats per a tots els públics, com ara lloguer de vaixells, restauració i una àrea especial dedicada al turisme nàutic.

La zona Bocana, una àrea dedicada a la indústria nàutica i els servicis professionals del sector, inclosos ports i marines, motors, *refit & repair* i manteniment d’embarcacions; i la zona Mar Obert, d’exposició i venda d’embarcacions de les principals marques i drassanes del sector, l’accés a la qual és de pagament o mitjançant invitació.

Fecha: 23/10/2024